২০০৭ চনত সন্ত্ৰাসবাদীৰ আক্ৰমণত নিহত পিতৃঃ ১৪ বছৰ পাছত একেটা ঘটনাৰে পুনৰাবৃত্তি! পঞ্চভূতত বিলীন ছহিদ সুমন স্বৰ্গিয়াৰী -\nHomeআঞ্চলিক২০০৭ চনত সন্ত্ৰাসবাদীৰ আক্ৰমণত নিহত পিতৃঃ ১৪ বছৰ পাছত একেটা ঘটনাৰে পুনৰাবৃত্তি!...\n২০০৭ চনত সন্ত্ৰাসবাদীৰ আক্ৰমণত নিহত পিতৃঃ ১৪ বছৰ পাছত একেটা ঘটনাৰে পুনৰাবৃত্তি! পঞ্চভূতত বিলীন ছহিদ সুমন স্বৰ্গিয়াৰী\nডিজিটেল ডেস্ক : নিয়তিৰ পৰিহাস সচাকৈ বুজিবলৈ বৰ কঠিন। পিতৃৰ আৰ্দশেৰে অনুপ্ৰাণিত অসমৰ এজন ছহিদ বীৰ জোৱান । নাম সুমন স্বৰ্গিয়াৰী। মণিপুৰত শনিবাৰে উগ্ৰপন্থীৰ আক্ৰমণত নিহত হৈছিল অসম সন্তান অসম ৰাইফলছৰ ৪৬ নং বেটেলিয়ানৰ জোৱান সুমন স্বৰ্গিয়াৰী। বীৰ ছহিদ সুমন স্বৰ্গিয়াৰী আছিল পিতৃৰ আদৰ্শেৰে অনুপ্ৰাণিত। দেশভক্তি যেন তেজতেই প্ৰবাহিত হৈ আছে।\nএসময়ত দেশৰ বাবে সন্ত্ৰাসবাদীৰ নিষ্ঠুৰ আক্ৰমণত প্ৰাণ হেৰুৱাইছিল পিতৃ কনক স্বৰ্গিয়াৰীয়ে। সেই ঘটনাই পুনৰাবৃত্তি হ'ল একেটা পৰিয়ালত। ২০০৭চনত সন্ত্ৰাসবাদীৰ গুলীত নিহত হৈছিল সুমনৰ পিতৃ কনক স্বৰ্গিয়াৰী। তেওঁ আছিল এজন সমাজ কৰ্মী। বাকসা জিলাৰ বৰমাৰ কাঁহিবাৰীৰ এজন বিশিষ্ট সমাজ কৰ্মী হিচাপে পৰিচিত কনক স্বৰ্গিয়াৰীয়ে বিভিন্ন সমাজহিতকৰ কাম কৰিছিল।\nঅৱশেষত ভাল কামৰ পৰিণতিত বুকু পাতি ল'ব লগীয়া হয় সন্ত্ৰাসবাদীৰ গুলী। পুত্ৰ সুমন স্বৰ্গিয়াৰী পিতৃৰ খোজেৰে খোজ মিলাই দেশৰ বাবে কাম কৰিবলৈ ২০১১ চনত অসম ৰাইফলছত যোগদান কৰিছিল তেওঁ। দেশৰ প্ৰতি থকা নিস্বাৰ্থ প্ৰেম আৰু ভালপোৱাৰ নিদৰ্শন দাঙি ধৰা বীৰ জোৱানজন মণিপুৰৰ পিপুলছ লিবাৰেচন আৰ্মীৰ এম্বুশ্বত প্ৰাণ হেৰুৱাব লগীয়া হৈছিল।\nপুত্ৰ জন্মদিনত ঘৰলৈ যোৱাৰ প্ৰতিশ্ৰুতি দি জোৱানজনৰ নশ্বৰদেহ আজি স্ব-গৃহত আহি উপস্থিত হয়। আজি পুৱা ৭.৩০ বজাত বিশেষ বিমানেৰে গুৱাহাটীলৈ অনা হয় বীৰ জোৱানজনৰ নশ্বৰ দেহ।\nবৰঝাৰৰ লোকপ্ৰিয় গোপীনাথ বৰদলৈ আন্তৰ্জাতিক বিমান বন্দৰত অসম চৰকাৰৰ মুখপাত্ৰ তথা স্বাস্থ্যমন্ত্ৰী কেশৱ মহন্তই শ্বহীদ জোৱানগৰাকীৰ নশ্বৰদেহত মাল্যাৰ্পণেৰে ৰাজ্য চৰকাৰৰ হৈ শ্ৰদ্ধাঞ্জলি জ্ঞাপন কৰে। স্বগৃহত ছহিদ সুমন স্বৰ্গীয়াৰীৰ নশ্বৰ দেহ উপস্থিত হোৱাৰ পাছত বৰমাৰ কাঁহিবাৰীত শোকাকুল পৰিৱেশে বিৰাজ কৰে।\nঅন্তিম শ্ৰদ্ধা জনাবলৈ অগণন জনতাৰ সমাগম ঘটে। ৩বছৰীয়া অবুজ কণমানিটোৱে চাই ৰয় পিতৃৰ নিথৰ শৰীৰ। পত্নী জুৰীৰ চকুৰ লোটেকেৰে জ্ঞাপন কৰে শ্ৰদ্ধাঞ্জলী। সামৰিক মৰ্যাদাৰে অন্তিম শ্ৰদ্ধা জনায় ছহিদজনলৈ। পত্নী-পুত্ৰই অশ্ৰুসিক্ত নয়নেৰে জনালে শেষ বিদায় । মন্ত্ৰী কেশৱ মহন্তও জনালে শেষ শ্ৰদ্ধাঞ্জলী।\nPrevious articleবেজালিৰ নামত পিংকী-চন্দ্ৰই লুটিলে ২৬ লাখ টকা ! সাৰি নগ'ল প্ৰাক্তন বিধানসভাৰ অধ্যক্ষৰ পুত্ৰও\nNext articleঅধ্যক্ষতকৈ মঞ্চ ডাঙৰ নহয়! কি সিদ্ধান্ত ল'লে সীমান্ত শেখৰে?
